Tarybos Sprendimas
2001 m. vasario 26 d.
dėl Europos bendrijos ir Kanados Vyriausybės susitarimo, kuriuo pratęsiama bendradarbiavimo programa aukštojo mokslo ir mokymo srityje, sudarymo
(2001/197/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 149 ir 150 straipsnius, kartu su jos 300 straipsnio 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1) 2000 m. gegužės 22 d. Sprendimu Taryba įgaliojo Komisiją vesti derybas dėl Europos bendrijos, Kanados ir Jungtinių Amerikos Valstijų susitarimų dėl bendradarbiavimo aukštojo mokslo ir profesinio mokymo srityje.
(2) Bendrija ir Kanada tikisi abipusės naudos iš tokio bendradarbiavimo, kuriuo Bendrija savo ruožtu privalo papildomai prisidėti prie valstybių narių ir Kanados dvišalių programų įgyvendinimo ir kuris privalo teikti Europai papildomą naudą.
(3) Europos bendrijos ir Kanados Vyriausybės susitarimas, kuriuo pratęsiama bendradarbiavimo programa aukštojo mokslo ir mokymo srityje, turėtų būti patvirtintas,
NUSPRENDĖ:
1 straipsnis
Europos bendrijos ir Kanados Vyriausybės susitarimas, kuriuo pratęsiama bendradarbiavimo programa aukštojo mokslo ir mokymo srityje, yra patvirtinamas Bendrijos vardu.
Susitarimo tekstas pridedamas prie šio Sprendimo.
2 straipsnis
Europos bendrijos delegaciją Jungtiniame komitete, nurodytame Susitarimo 6 straipsnyje, sudaro Komisijos atstovas, lydimas atstovų iš kiekvienos valstybės narės.
3 straipsnis
Tarybos pirmininkas įvykdo Susitarimo 12 straipsnyje numatyto pranešimo sąlygas.
Priimta Briuselyje, 2001 m. vasario 26 d.